 ***7088 с. Иваново , Област Русе , ул. “Олимпийска” 75***

**ОБЩИНА ИВАНОВО**

**www.ivanovo.bg**

 ***тел.: 08116/22-53, факс: 08116/28-70, e-mail: obshtina@ivanovo.bg***

**ПРОЕКТ**

**НАРЕДБА ЗА ИЗМЕНЕНИЕ И ДОПЪЛНЕНИЕ НА**

**НАРЕДБА № 10**

**за реда на придобиване, управление и разпореждане**

**с имоти и вещи – общинска собственост**

**ВНОСИТЕЛ: ГЕОРГИ МИЛАНОВ – КМЕТ НА ОБЩИНА ИВАНОВО**

На основание чл. 26, ал. 3 от Закона за нормативните актове (ЗНА), проектите на нормативни актове се публикуват за обществени консултации. С оглед изложеното, определям 30-дневен срок от публикуване на настоящия проект за изменение на НАРЕДБА № 10 за реда на придобиване, управление и разпореждане с имоти и вещи – общинска собственост, в който заинтересованите лица могат да подават своите предложения и становища на e-mail адрес: *obshtina@ivanovo.bg**.*

***МОТИВИ:***

I. Причини, налагащи изменението на наредбатa

Съгласно чл. 7, ал. 2 от Закона за нормативните актове наредбата се издава за прилагане на отделни разпоредби или други подразделения на нормативен акт от по-висока степен, а според чл. 8 от ЗНА всеки общински съвет може да издава наредби, с които да урежда, съобразно нормативните актове от по-висока степен, неуредени с тях обществени отношения с местно значение.

Като колективен орган на местното самоуправление по смисъла на чл. 18, ал. 1 от ЗМСМА, общинският съвет е овластен да издава нормативни актове, с които урежда, съобразно нормативни актове от по-висока степен, обществени отношения с местно значение. Съгласно чл. 21, ал. 1, т. 13 от ЗМСМА, общинският съвет определя изисквания за дейността на физическите и юридическите лица на територията на общината, които произтичат от екологичните, историческите, социалните и другите особености на населените места, както и от състоянието на инженерната и социална инфраструктура. С чл. 8, ал. 2 от Закона за общинската собственост е предвидено, че с наредба приета от общинския съвет се определят редът за придобиване на право на собственост и на ограничени вещни права, за предоставяне за управление, под наем и за разпореждане с имоти и вещи-общинска собственост, и правомощията на кмета на общината, на кметовете на райони, на кметовете на кметства и на кметските наместници. Общински съвет Иваново е приел Наредба № 10 за реда на придобиване, управление и разпореждане с имоти и вещи – общинска собственост приета с Решение № 156 по Протокол № 23/ 12.02.2009 г.; изм. и доп. с Решение № 435 по Протокол № 53/ 11.11.2010 г.; изм. и доп. с Решение № 487 по Протокол № 58/ 31.03.2011 г.; изменена с Решение №138 по Протокол №20/25.10.2012 г.; изм. и доп. с Решение №154 по Протокол №15/ 21.09.2016 г.; изм. и доп. с Решение №236 по Протокол №21/ 24.03.2017 г.; изм. и доп. с Решение №340 по Протокол №33/ 25.01.2018 г.; изм. и доп. с Решение №69 по Протокол №8/ 20.02.2020 г.; изм. и доп. с Решение № 130 по Протокол № 13/ 25.06.2020 г.; изм. и доп. с Решение № 172 по Протокол № 14/ 22.08.2024 г.

Настоящото изменение и допълнение се налага във връзка с изпълнение на препоръките дадени на Община Иваново с постъпил в деловодството на Община Иваново с вх. № 33-03-3/04.07.2024 г. от Сметна палата на РБългария Одитен доклад за извършен одит за съответствие при управление на публичните средства и общинските дейности на Община Иваново, област Русе за периода 01.01.2021 г. до 31.12.2022 г.

Предвидените изменения и допълнения поотделно и в съвкупност са насочени към постигане в максимална степен на яснота и отчетност пред местното население. Регламентират се изменения в съществени разпоредби от наредбата, в посока детайлизиране, прецизиране и уточнение, с цел спазване на основни законоустановени принципи и правила.

Съгласно дадените препоръки Наредба № 10 за реда на придобиване, управление и разпореждане с имоти и вещи – общинска собственост следва да се актуализира с действащото законодателство като са посочени конкретни разпоредби, които подлежат на изменение, а именно:

1. В Наредба № 10 на ОбС – Иваново не е предвиден ред за:

1.1. Замяна на общински жилища с жилищни имоти на физически лица в изпълнение на социални програми, приети от общинския съвет съгласно чл. 49, ал. 2 от ЗОС.

1.2. Настаняването под наем, продажбата и замяната на общински ателиета и гаражи съгласно чл. 50 от ЗОС.

Изложеното налага да бъде разписан в Наредба № 10 на ОбС – Иваново реда за замяна на общински жилища с жилищни имоти на физически лица в изпълнение на социални програми, приети от общинския съвет, както и реда за настаняването под наем, продажбата и замяната на общински ателиета и гаражи съгласно.

2. Съгласно чл. 14, ал. 3 от Наредба № 10 на ОбС-Иваново предвижда, че при разпореждане или отдаване за възмездно ползване на имоти, предоставени за управление на кметовете на кметства (кметски наместничества), не по-малко от 30 на сто от средствата, придобити от съответната сделка, се предоставят по бюджета на кметството със самостоятелен бюджет. Кметствата без бюджет ползват горните средства от собствения бюджет на Община Иваново по съответната бюджетна сметка на кметството, но същата не е актуализирана съгласно изменението на чл. 8, ал. 5 от ЗОС, с което посоченото изискване е отменено.

Изложеното налага отмяната на горецитираната разпоредба.

3. Разпоредбата на чл. 80, ал. 2 от Наредба № 10 на ОбС – Иваново касае издаването на заповед от кмета въз основа на резултатите от проведен публичен търг, но не е посочено, че същата се съобщава в трдневен срок от издаването й по реда на чл. 61, ал. 1 от АПК.

Изложеното налага изменение на разпоредбата на чл. 80, ал. 2 от Наредба № 10 на ОБС – Иваново.

Предвид гореизложеното считам, че Наредба № 10 за реда на придобиване, управление и разпореждане с имоти и вещи – общинска собственост, следва да бъде изменена, както следва:

§ 1. В глава четвърта „Разпореждане с общински недвижими имоти и движими вещи – частна общинска собственост“, Раздел III „Разпореждане с общински недвижими имоти чрез правни сделки“ в  **чл. 55 се създават нови алинеи, както следва:**

***„(8) В изпълнение на приети от Общински съвет-Иваново социални програми, замяна на общински жилища срещу жилищни имоти на физически лица се извършва при следните условия:***

***1. влязъл в сила подробен устройствен план, предвиждащ изграждане на социални***

***жилища;***

***2. жилищните имоти, собственост на физически лица, да попадат в обхвата на плана;***

***3. общинските жилища да са свободни и за тях да няма желаещи за настаняване картотекирани нуждаещи се граждани ;***

***(9) Замяна по ал. 8 може да бъде извършена само еднократно и само за един жилищен имот - собственост на физическо лице, с едно общинско жилище и се извършва по данъчна оценка на заменяните жилищни имоти.***

***(10) Замяната по ал. 8 се извършва по реда на чл. 40, ал. 3, ал. 4 и ал. 8 от ЗОС.“***

§ 2. В глава трета „Управление на имоти и вещи общинска собственост“, Раздел I „Общи разпоредби“ се създава нов чл. 17г, както следва:

 ***„чл. 17г Настаняването под наем в общински ателиета и гаражи се извършват по общия ред определен в настоящата наредба.“***

§ 3. В глава четвърта „Разпореждане с общински недвижими имоти и движими вещи – частна общинска собственост“, Раздел I „Общи разпоредби“ в чл. 40 се създава нова алинея:

***„(3) Продажбата и замяната на общински ателиета и гаражи се извършват по общия ред определен в настоящата наредба.“***

§ 4. В глава трета „Управление на имоти и вещи общинска собственост“, Раздел I „Общи разпоредби“ **ал. 3 на чл. 14 се отменя изцяло.**

§ 5. Глава пета „Условия и ред за провеждане на публични търгове и публично оповестени конкурси“, Раздел ІI „Условия и ред за провеждане на търгове с тайно наддаване“ се изменя чл. 80, ал. 2 както следва:

 ***„(2) Заповедта по предходната алинея се издава в 14-дневен срок от приключването на процедурата по публичния търг и се съобщава по реда на чл. 18а от АПК в тридневен срок от издаването й на всички заинтересовани лица, включително на тези, които не са участвали в производството.“***

§ 6. В Заключителните разпоредби се създава нов § 14, както следва:

„§ 14. Настоящата наредба за изменение и допълнение на НАРЕДБА № 10 за реда на придобиване, управление и разпореждане с имоти и вещи – общинска собственост влиза в сила в 14-дневен срок от приемането й. “ II. За прилагането на новата наредба не са необходими финансови средства.

III. Очакваните резултати от прилагането на актуализирания вариант на наредбата са свързани с уеднаквяване на националното законодателство с подзаконовия нормативен акт от местно ниво.

IV. Проектът на наредбата е изготвен в съответствие с актовете от по-висока степен в РБългария и не противоречи на нормите на Европейския съюз.

**ВНОСИТЕЛ:………..П…………..**

**ГЕОРГИ МИЛАНОВ**

*Кмет на Община Иваново,*

*Област Русе*